Silver Linings Playbook – Kjærlighetens galskap

Silver Linings Playbook – Kjærlighetens galskap (originaltittel: Silver Linings Playbook) er en amerikansk romantisk dramakomedie fra 2012.

 Om filmen 
Filmen er skrevet og regissert av David O. Russell, basert på romanen med samme navn av Matthew Quick. Bradley Cooper, Jennifer Lawrence og Robert De Niro spiller hovedrollene. Den hadde norsk premiere 11. januar 2013. Filmen har fått glimrende kritikker, og står med hele 91 % oppslutning på Rotten Tomatoes.

 Mottakelse og økonomi 
Kritikerne hyller jevnt over Cooper og Lawrences prestasjoner, såvel som Russells regi, samt at filmen "revitaliserer den utskjelte sjangeren romantisk komedie".

Filmen hadde et budsjett på 21 millioner dollar, og har hittil spilt inn hele 232 millioner dollar på verdensbasis.

 Priser 
Filmen ble nominert til hele åtte Oscar-statuetter i 2013, blant annet for beste film. Den fikk også nominasjoner i andre viktige kategorier, som beste regi (Russell), beste mannlige hovedrolle (Cooper), beste kvinnelige hovedrolle (Lawrence), beste tilrettelagte manus (Russell), beste mannlige birolle (De Niro) og beste kvinnelige birolle (Weaver). I tillegg fikk den en nominasjon for beste klipp. Lawrence vant senere statuetten i sin kategori.

Jennifer Lawrence vant en Golden Globe-pris i kategorien beste kvinnelige skuespiller i en komedie/musikal. Filmen ble også nominert til ytterligere tre priser, for beste komedie/musikal, beste mannlige skuespiller i en komedie/musikal (Cooper) og beste manus (Russell).

 Handling 
Pat Solitano (Bradley Cooper) mister huset, jobben og kona, og havner på mentalinstitusjon. Når han slipper ut etter åtte måneder er han fremdeles ikke fullstendig kurert, så han er nødt til å flytte inn med foreldrene (Robert De Niro og Jacki Weaver) for å bli helt frisk og for å bygge opp livet sitt igjen. Han må gå på medisiner, men mener bestemt at han kan klare seg utenfor institusjonen ved å se på de "lyse sidene" i livet sitt. Pat prøver samtidig desperat å vinne kona tilbake, tross det strenge besøksforbudet han har fått. Så møter Pat Tiffany (Jennifer Lawrence), en mystisk, tidvis ustabil kvinne med mye til felles med Pat, som gjerne vil hjelpe ham med å vinne tilbake kona si – mot at han hjelper henne også. Mens de prøver å hjelpe hverandre til lykke, oppstår det et uventet bånd mellom dem og de ser begge lys i enden av tunnelen.

 Rolleliste 
 Bradley Cooper som Pat Solitano
 Jennifer Lawrence som Tiffany Maxwell
 Robert De Niro som Pat Solitano sr.
 Jacki Weaver som Dolores Solitano
 Chris Tucker som Danny McDaniels
 Julia Stiles som Veronica Maxwell
 Anupam Kher som Dr. Cliff Patel
 Brea Bee som Nikki Solitano
 Shea Whigham som Jake Solotano
 John Ortiz som Ronnie
 Paul Herman som Randy
 Dash Mihok som Officer Keogh
 Matthew Russell som Ricky D'Angelo
 Cheryl Williams som Tiffany's Mother
 Patrick McDade som Tiffany's Father

 Trivia 
 Anne Hathaway var castet som Tiffany, men måtte trekke seg grunnet andre prosjekter. Rachel McAdams, Olivia Wilde, Elizabeth Banks, Blake Lively, Rooney Mara, Kirsten Dunst og Andrea Riseborough ble vurdert for rollen før Jennifer Lawrence ble valgt.
 Angelina Jolie ble vurdert for en rolle.
 Mark Wahlberg var opprinnelig castet som Pat, men regissør David O. Russell bestemte seg for å velge Bradley Cooper i stedet.
 Dette er den første filmen siden Money Talks (1997) som Chris Tucker er en del av, bortsett fra Rush Hour-serien.
 Bradley Cooper gjorde en audition for å spille Robert De Niros sønn i Everybody's Fine (2009). Den gangen tapte han for Sam Rockwell.
 Referanser 

 Eksterne lenker 



Kategori:Filmer fra 2012
Kategori:Romantiske komedier fra USA
Kategori:Romantiske dramafilmer fra USA
Kategori:Dramakomedier fra USA
Kategori:Filmer basert på bøker
Kategori:Engelskspråklige filmer
Kategori:Filmer med en Oscar-vinnende kvinnelig hovedrolle